লাল বাতি লাগানো গাড়ি আগে যাবে, সে কারণে অনেক সময়েই ভুগতে হয়ে সাধারণ মানুষকে। অনেক সময়ে তো অ্যাম্বুল্যান্সকেও আটকে দেওয়া হয় পথের মাঝে। 
কিন্তু তারই ব্যাতিক্রম ঘটালেন অরুণাচল প্রদেশের রাজ্যপাল, অবসরপ্রাপ্ত ব্রিগেডিয়র বি ডি মিশ্র। ঘটনা বৃহস্পতিবারের। প্রসব বেদনায় কাতর তাওয়াং-এর এক অন্তঃসত্ত্বা মহিলাকে এ দিন নিজের হেলিকপ্টারে করেই ২০০ কিলোমিটার দূরে ইটানগরের এক হাসপাতালে পাঠানোর ব্যবস্থা করেন তিনি।

এই বিষয়ে অন্যান্য খবর

শীতের মরশুমে কমলালেবুর বাগানে, ঘুরে আসুন পাহাড়ে ঘেরা আলং থেকে
ভারতের এই ছোট্ট গ্রামে রাতারাতি সবাই কোটিপতি! কীভাবে সম্ভব হল এমনটা


পথিমধ্যে, তেজপুরে রিফিউয়েলিং-এর জন্য দাঁড়িয়েছিল রাজ্যপালের হেলিকপ্টার। তাই সেখান থেকে বায়ুসেনার হেলিকপ্টারের ব্যবস্থা করেন রাজ্যপাল। ইটানগরে রাজভবনের হেলিপ্যাড থেকে অ্যাম্বুল্যান্স করে ওই মহিলাকে নিয়ে যাওয়া হয় রাজধানী শহরের হিমা হাসপাতালে। মহিলার সঙ্গে এক স্ত্রীরোগ বিশেষজ্ঞ ছিলেন বলে জানা গিয়েছে সর্বভারতীয় সংবাদমাধ্যামের এক প্রতিবেদন থেকে।
এই পুরো ব্যাপারটিই তদারকি করেন রাজ্যপাল বি ডি মিশ্র। পাহাড়ি রাস্তায় তাওয়াং থেকে ইটানগর পৌঁছতে অন্তত ১৫ ঘণ্টা লাগে। কিন্তু রাজ্যপালের তৎপরতায় মাত্র ২ ঘণ্টায় হাসপাতালে পৌঁছে যান আসন্নপ্রসবা ওই মহিলা। 

তাওয়াং-এর এক অনুষ্ঠানে মুখ্যমন্ত্রী পেমা খাণ্ডুর
সঙ্গে রাজ্যপাল মিশ্র। ছবি: মুখ্যমন্ত্রীর টুইটার থেকে
সংবাদমাধ্যমের প্রতিবেদন অনুয়ায়ী, অরুণাচল প্রদেশের মুখ্যমন্ত্রী পেমা খান্ডুর সঙ্গে তাওয়াং-এর এক এমএলএ-র কথোপকথন থেকে রাজ্যপাল মিশ্র জানতে পেরেছিলেন ওই মহিলার শারীরিক অবস্থার কথা। সঙ্গে এ-ও জানতে পারেন যে, আগামী তিন দিন কোনও হেলিকপ্টার পাওয়া যাবে না। তখনই তিনি সিদ্ধান্ত নিয়ে ওই মহিলা ও তাঁর স্বামীকে নিজের হেলিকপ্টারে তোলেন। এবং তাঁর সঙ্গে থাকা দু’জন অফিসারকে রেখে আসেন তাওয়াং-এ। 
জানা গিয়েছে, মহিলা এক কন্যাসন্তানের জন্ম দিয়েছেন এবং তাঁরা দু’জনেই সুস্থ রয়েছেন। খবর পেয়ে তাঁদের শুভেচ্ছাবার্তা পাঠান রাজ্যপাল বি ডি মিশ্র।